Մայրաքաղաքը պատրաստվում է նախագահի երդման արարողությանը
Իշխանության խաղաղ փոխանցումն ամերիկյան ժողովրդավարության հիմնասյուններից մեկն է: Այդ ընթացքում մայրաքաղաք Վաշինգտոնում ընթանում է  երդման արարողության ակտիվ պատրաստություն, որին մասնակցում են նաև զինվորականները:
Այս մեծ քարտեզը պատկերում է մայրաքաղաք Վաշինգտոնը: Այստեղ ընթանում են ԱՄՆ-ի 58-րդ նախագահի երդման արարողության նախապատրաստական աշխատանքները: «Սա մեծ ծավալի աշխատանք է: Կարճ ժամանակահատվածում մենք մայրաքաղաք Վաշինգտոնում նախապատրաստվում ենք արարողությանը, որը պետք է անցնի անթերի: »,-ասում է հատուկջոկատային Լուկաս Հերնանդեսը: Պարապմունքների ընթացքում զինվորականները օգտագործում են մեծ քարտեզ, որը պատկերում է ամբողջ շքերթի ճանապարհները և այլ մանրամասներ: «Մենք ուրախ ենք, որ համագործակցում ենք դաշնային տարբեր մարմինների հետ այս ընթացքում, քանի որ այս գործընթացը պահանջում է մեծ քանակությամբ մարդկանց ներգրավվում»,- ասում է զինվորական Աարոն Լավլին: «7-8 հազար զինվորականներ են ժամանելու 40 նահանգներից, և մենք պետք է վստահ լինենք, որ կարող ենք տեղավորել նրանց այստեղ, տրամադրել այն ամենն, ինչ անհրաժեշտ է երդման արարողությանը մասնակցելու համար և 72 ժամվա ընթացքում վերադարձնել նրանց հետ»,- ասում է ԱՄՆ-ի բանակի ներկայացուցիչ Մալիք Ֆրիմանը: Հունվար ամսին սովորաբար Վաշինգտոնում շատ ցուրտ է, և արարողության կազմակերպիչները հաշվի են առնում այդ հանգամանքը, հատկապես մասնակից զինվորականների պարագայում: Արարողությունը նախատեսված է հունվարի 20-ին ուրբաթ օրը: Ինչպես այն կանցնի, հաշվի առնելով նորընտիր նախագահի յուրահատուկ կերպարը, ցույց կտա ժամանակը: